वृत्तचित्र ‘आग्रे’ रोल्पाको जेलबाङमा प्रदर्शन
मगर जातिको पुर्ख्यौली पेशामा आधारित वृत्तचित्र 'आग्रे' रोल्पाको सुनछहरी गाउँपालिका-७ जेलबाङमा प्रदर्शन गरिएको छ । जेलवाङकै फलाम खानी र त्यसमा काम गर्ने मजदुरहरूको कथावस्तुमा आधारित वृत्तचित्र छायांकन गरिएको स्थानमा पहिलोपटक प्रदर्शन गरिएको हो । 
रोल्पा — मगर जातिको पुर्ख्यौली पेशामा आधारित वृत्तचित्र 'आग्रे' रोल्पाको सुनछहरी गाउँपालिका-७ जेलबाङमा प्रदर्शन गरिएको छ । जेलवाङकै फलाम खानी र त्यसमा काम गर्ने मजदुरहरूको कथावस्तुमा आधारित वृत्तचित्र छायांकन गरिएको स्थानमा पहिलोपटक प्रदर्शन गरिएको हो । मगर खाम र अंग्रेजी भाषामा निर्मित 'आग्रे'ले नेपाल र विदेशमा प्रदर्शन यसअघि नै भएर चर्चा कमाएको थियो । उक्त वृत्तचित्रले नेपालसहित विभिन्न मुलुकमा भएका फिल्म फेस्टिबलमा अवार्ड जितेको छ । अनिल बुढामगरले निर्देशन गरेको 'आग्रे' पहिलोपटक छायांकन गरिएको ठाउँमा प्रदर्शन गरिएको हो । रोल्पाको जेलवाङमा त्यहाँबाट सांसदसमेत रहेका माओवादी केन्द्रका उपमहासचिव वर्षमान पुनले वृत्तचित्र प्रदर्शनीको उद्घाटन गरेका थिए । पुनले ३ सय ९२ वर्षसम्म लगातार उत्खनन् गरिएको फलामखानी २०४६ सालपछि तत्कालीन सरकारले बन्द गरिदिएपछि त्यहाँ कार्यरत स्थानीय मजदुरहरूको रोजीरोटी खोसिएको र त्यसलाई नै वृत्तचित्रले देखाएको बताए । फलामखानी बन्द गरेर रोजीरोटी खोसिएपछि फलामखानीमा आश्रित मजदुरहरू जिविकोपार्जनका लागि कोही भारत गएको र कोही गाउँमै बेरोजगार बनेको पनि उल्लेख गरे । ' कार्यक्रममा पुनले जेलवाङमा निर्मित 'आग्रे संग्रहालय भवन' पनि उद्घाटन गरेका थिए । रोल्पाको जेलवाङ सेवा समाजको लगानीमा निर्मित वृत्तचित्रको लेखन कवि विष्णु पुन र निर्देशन अनिल बुढामगरले गरेका हुन् । वृत्तचित्र वर्षौं फलामखानीमा काम गरेका रोल्पाली मगर समुदायका वृद्धको जीवन कथामा आधारित रहेको छ । 